**A Magyar Ügyvédi Kamara elnökének
7/2020. (V. 6.)
MÜK elnöki határozata
az Ügyvédi Továbbképzési Rendszerben a Magyar Ügyvédi Kamara által finanszírozott módon igénybe vehető továbbképzésekről**

A veszélyhelyzet során a személy- és vagyonegyesítő szervezetek működésére vonatkozó eltérő rendelkezésekről szóló 102/2020. (IV. 10.) Korm. rendelet 35. §-ában meghatározott hatáskörömben a következő határozatot hozom:

**1.** A Magyar Ügyvédi Kamara az ügyvédi tevékenységet folytatók továbbképzési kötelezettségéről szóló 18/2018. (XI.26.) MÜK szabályzat szerinti valamennyi Továbbképzésre Kötelezett részére a <https://www.muktovabbkepzes.hu> címen elérhető Ügyvédi Továbbképzési Rendszerben biztosítja és finanszírozza a 2020. évben kötelezően megszerzendő továbbképzési kreditpontok számának megfelelő mennyiségű kreditpont ingyenes megszerzésének a lehetőségét e-learning útján.

**2.** Ez a határozat a közzétételét követő nyolcadik napon lép hatályba.

**3.** Elrendelem e határozat közzétételét a Magyar Ügyvédi Kamara honlapján.

Budapest, 2020. május 6.

**Dr. Bánáti János
elnök**

**INDOKOLÁS**

A Magyar Ügyvédi Kamara elnöksége a veszélyhelyzet ideje alatt az ügyvédi tevékenységet folytatók továbbképzési kötelezettségéről szóló 18/2018. (XI. 26.) MÜK szabályzat alkalmazásáról szóló 2/2020. (V. 5.) MÜK elnökségi határozat 3. pontjában úgy rendelkezett, hogy a Továbbképzésre Kötelezett a Továbbképzési Kötelezettség teljesítéséhez évente megszerezni szükséges kreditpontok közül legfeljebb hatot a Továbbképzési Időszakon belül a következő évben is megszerezhet.

Ennek megfelelően a 2020. évben minden Továbbképzésre Kötelezettnek csupán 10 kreditpontot kell megszereznie. A Magyar Ügyvédi Kamara ennek megfelelően – alkalmazkodva ehhez a döntéshez – az idei évben 8 helyett 10 kreditpont ingyenes megszerzésének a lehetőségét biztosítja valamennyi továbbképzésre kötelezett kolléga részére.

Azon kollégák részére, akik a jelen határozat megjelenését megelőzően már megszereztek az Ügyvédi Továbbképzési Rendszerben ingyenesen 8 kreditpontot, majd ezen felül – díj ellenében – további kreditpontokat is szereztek, az Ügyvédi Továbbképzési Rendszerben ugyanúgy további két 2020-ban ingyenesen igénybe vehető kreditpont kerül jóváírásra.